กบข.ฟันกำไรหุ้น 8 พันล้านบาท
กบข.รับอานิสงฆ์ดัชนีหุ้นไทยพุ่ง รับผลตอบแทนแล้วกว่า 8 พันล้านบาท
14 ก.ย. 2553

กบข.รับอานิสงฆ์ดัชนีหุ้นไทยพุ่ง รับผลตอบแทนแล้วกว่า 8 พันล้านบาท
น.ส.โสภาวดี เลิศมนัสชัย เลขาธิการกองทุนบำเน็จบำนาญข้าราชการ(กบข.) เปิดเผยว่า     สำหรับภาวะตลาดหุ้นที่ปรับตัวเพิ่มขึ้นได้สร้างผลตอบแทนที่ดี เพราะกบข.ได้เพิ่มน้ำหนักการลงทุนในหุ้นไทยมาตั้งแต่เดือนมิ.ย.แล้ว จนมีสัดส่วนการลงทุนระดับประมาณ 10% ใกล้เต็มเพดานสูงสุด 11.5% ได้สร้างผลตอบแทนการลงทุนในหุ้นให้กับกบข.  เป็นเงินกว่า 8 พันล้านบาท และได้ช่วยดึงให้ผลตอบแทนจากการลงทุนโดยรวมของกบข. ในขณะนี้ขึ้นมาอยู่ที่ระดับ 5.67% หรือคิดเป็นเม็ดเงิน 1.9 หมื่นล้านบาท ถือว่าดีขึ้นจากครึ่งแรกของปีอยู่ที่ระดับประมาณ 2.6%
“ไม่เพียงแต่หุ้นในประเทศจะให้ผลตอบแทนดี การลงทุนหุ้นในต่างประเทศดีขึ้นเช่นกันจนขณะนี้ผลตอบแทนกลับมาเป็นบวก จากก่อนหน้านี้ติดลบ สำหรับมุมมองการลงทุนหุ้นในประเทศขณะนี้คงไม่ได้ปรับลดพอร์ต แต่จะเป็นการเลือกลงทุนรายกลุ่มแทน” เลขาธิการกบข.กล่าว
ปัจจุบัน กบข.มีสัดส่วนการลงทุนในต่างประเทศอยู่ประมาณ 25% แบ่งเป็นการลงทุนในหุ้นประมาณ 10% ส่วนที่เหลือเป็นการลงทุนทางเลือกและการลงทุนในตราสารหนี้ ในส่วนนี้ กบข.ได้เข้าไปลงทุนในตราสารหนี้ของกลุ่มประเทศ G7 มูลค่าประมาณ 300-400 ล้านเหรียญสหรัฐ จากเพดานที่ได้รับการอนุมัติ 500 ล้านเหรียญสหรัฐ  ตราสารดังกล่าวให้ผลตอบแทนประมาณ 3-4%  ซึ่งสูงการลงทุนตราสารหนี้ในประเทศ 
ทั้งนี้กบข.มีสินทรัพย์รวม 4.81 แสนล้านบาท โดยแบ่งเป็นเงินสมาชิกจำนวน 3.68 แสนล้านบาท และเงินสำรอง 1.13 แสนล้านบาท และมีจำนวนสมาชิกรวมทั้งหมด 1.16 ล้านคน ภายหลังจากกบข. เปิดโอกาสให้สมาชิกสามารถเลือกรูปแบบการลงทุนได้ พบว่ามีสมาชิกจำนวน 400 คน ที่เลือกการลงทุนเอง และส่วนใหญ่เลือกการลงทุนที่มีสัดส่วนการลงทุนในหุ้นสูงสัดส่วนประมาณ 35% ของเงินลงทุน